CELEX: 62019TN0715
Language: mt
Date: 2019-10-21 00:00:00
Title: Kawża T-715/19: Rikors ippreżentat fil-21 ta’ Ottubru 2019 – Wagenknecht vs Il-Kunsill Ewropew

17.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 54/51
            
         
      Rikors ippreżentat fil-21 ta’ Ottubru 2019 – Wagenknecht vs Il-Kunsill Ewropew
      (Kawża T-715/19)
      (2020/C 54/57)
      Lingwa tal-kawża: l-Ingliż
      
         Partijiet
      
      
         Rikorrent: Lukáš Wagenknecht (Pardubice, ir-Repubblika Ċeka) (rappreżentant: A. Dolejská, lawyer)
      
         Konvenut: Il-Kunsill Ewropew
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara li l-Kunsill Ewropew naqas b’mod illegali li jieħu azzjoni kontra l-kunflitt ta’ interess ta’ Andrej Babiš, il-Prim Ministru Ċek, fir-rigward tal-baġit tal-UE.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka sitt motivi.
      
                  1.
               
               
                  L-ewwel motiv ibbażat fuq il-fatt li r-rikorrent talab lill-Kunsill Ewropew jieħu azzjoni permezz ta’ ittra tal-5 ta’ Ġunju 2019 u fl-10 ta’ Ġunju 2019 bagħat lill-Kunsill Ewropew sejħa għal azzjoni skont l-Artikolu 265 TFUE, li permezz tagħha jitolbu sabiex Andrej Babiš, li għandu allegat kunflitt ta’ interess, ma jiġix mistieden għal-laqgħa tal-Kunsill Ewropew tal-20 ta’ Ġunju 2019 li fiha ġie diskuss il-baġit tal-UE taħt il-punt 4 tal-aġenda.
                  
                              —
                           
                           
                              Ir-rikorrent josserva li, madankollu, fl-20 ta’ Ġunju 2019, il-Prim Ministru Ċek A. Babiš, li għandu allegat kunflitt ta’ interess, ipparteċipa għal-laqgħa tal-Kunsill Ewropew li fiha ġie diskuss il-baġit tal-UE taħt il-punt 4 tal-aġenda.
                           
                        
            
                  2.
               
               
                  It-tieni motiv ibbażat fuq il-fatt li t-tweġiba tal-Kunsill Ewropew għat-talba tar-rikorrent għat-teħid ta’ azzjoni ma kinitx konklużiva u kienet kontradditorja, filwaqt li naqas milli jindika l-pożizzjoni tiegħu.
               
            
                  3.
               
               
                  It-tielet motiv ibbażat fuq il-fatt li r-rikorrent huwa direttament ikkonċernat min-nuqqas ta’ esklużjoni ta’ A. Babiš mid-deliberazzjonijiet fuq il-baġit futur tal-UE fil-laqgħat tal-Kunsill Ewropew, peress li:
                  
                              i.
                           
                           
                              l-ebda att intermedjarju ieħor ma huwa neċessarju għall-esklużjoni ta’ persuni li jkollhom kunflitt ta’ interess mil-laqgħa tal-Kunsill Ewropew; u
                           
                        
                              ii.
                           
                           
                              is-sitwazzjoni legali tar-rikorrent hija affettwata peress li huwa: (a) rappreżentant elett tas-Senat Ċek, inkarigat bl-investigazzjoni tal-allegat kunflitt ta’ interess tal-Prim Ministru Ċek fil-kwalità tiegħu bħala membru ta’ Kumitat Speċjali tas-Senat stabbilit għal dan il-għan, u (b) kompetitur futur tal-kandidati tal-partit ANO 2011 li huwa kkontrollat mill-Prim Ministru Ċek.
                           
                        
            
                  4.
               
               
                  Ir-raba’ motiv ibbażat fuq il-fatt li l-inċidenza individwali tar-rikorrent fir-rigward tal-allegata omissjoni tal-Kunsill Ewropew li jieħu azzjoni kontra l-allegat kunflitt ta’ interess tal-Prim Ministru Ċek, A.. Babiš, jirriżulta minn:
                  
                              i.
                           
                           
                              dmir kostituzzjonali li jikkontrolla l-adozzjoni b’mod korrett ta’ atti legali tal-UE, inkluż il-baġit tal-UE (il-Qafas Finanzjarju Pluriennali 2021-2027);
                           
                        
                              ii.
                           
                           
                              dmir kostituzzjonali li jinvolvi d-dritt ta’ kontroll tal-Prim Ministru Ċek meta jaġixxi fil-Kunsill Ewropew, inkluż id-dmir li jeżerċita b’mod responsabbli l-funzjoni ta’ membru tal-Kumitat Speċjali tas-Senat inkarigat bl-investigazzjoni tal-allegat kunflitt ta’ interess tal-Prim Ministru Ċek, A. Babiš;
                           
                        
                              iii.
                           
                           
                              l-elezzjoni tar-rikorrent għas-Senat Ċek fl-2018, f’kompetizzjoni ma’ kandidati tal-partit ANO 2011 li huwa kkontrollat mill-Prim Ministru Ċek.
                              Ir-rikorrent jallega li r-rifjut tal-Qorti tal-Ġustizzja li taċċetta din il-kawża jkun ekwivalenti għal ċaħda tal-ġustizzja, li twassal għal impossibbiltà effettiva għall-membri tal-parlamenti nazzjonali li jikkontrollaw il-membri tal-gvern tagħhom f’dak li jirrigwarda atti mwettqa fil-Kunsill Ewropew jew fil-Kunsill.
                           
                        
            
                  5.
               
               
                  Il-ħames motiv ibbażat fuq il-fatt li jeżisti obbligu għall-Kunsill Ewropew li jaġixxi kontra kunflitt ta’ interess taħt l-Artikolu 325(1) TFUE u l-Artikolu 61(1) tar-Regolament Finanzjarju. (1)
                  
                  
                              —
                           
                           
                              Ir-rikorrent jargumenta li l-kundizzjonijiet kollha li jattivaw l-obbligu tal-Kunsill Ewropew li jaġixxi, jiġifieri, il-prevenzjoni jew in-newtralizzazzjoni tal-allegat kunflitt ta’ interess tal-Prim Ministru Ċek, A. Babiš, ġew issodisfatti.
                           
                        
            
                  6.
               
               
                  Is-sitt motiv ibbażat fuq l-allegat ksur tal-obbligu tal-Kunsill Ewropew li jaġixxi skont l-Artikolu 325(1) TFUE u l-imsemmi Artikolu Artikolu 61(1) tar-Regolament Finanzjarju.
               
            
         (1)  Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018 L 193, p. 1, rettifika fil-ĠU 2019, L 60, p. 36).